Onbetaalde werkers sluit paaie in RustenburgBrandende buitebande versper Woensdag ‘n pad in Rustenburg. (Foto: ANA) Onbetaalde werkers by die Bojanala Platinum-distriksmunisipaliteit in Noordwes het Woensdag verskeie paaie in Rustenburg, wat in en uit dié dorp lei, gesluit. Ontstoke werkers dring daarop aan dat hul salarisse vir Julie aan hulle betaal word nadat hulle nie vandeesmaand deur die munisipaliteit betaal is nie. Dit is glo omdat die provinsiale tesourie sy aandeeltoelaag aan die munisipaliteit weerhou het. Werkers het in ŉ protesaksie die aansluiting van Oliver Tambo- en Beyers Naudé-rylaan in Rustenburg met brandende buitebande toegepak. Oliver Tambo-rylaan lei die verkeer op die R104 na Pretoria en die R24 na Magaliesburg en Johannesburg. Die aansluiting van Nelson Mandela- en Beyers Naudé-rylaan is ook vandag met buitebande en klippe versper. Nelson Mandela-rylaan lei die verkeer deur Rustenburg na Swartruggens en Sun City. Die plaaslike polisie en munisipale verkeersbeamptes moes noodgedwonge self inspring en voorwerpe van die pad verwyder voordat dit later vandag vir verkeer oopgestel kon word. Vanguard Mokwena, provinsiale adjunksekretaris van die munisipalewerkersvakbond Samwu, het gesê vandag se protesaksie was slegs ŉ voorsmakie van die massaprotesaksie wat vir Vrydag beplan word. Die polisie tel Woensdag klippe op uit ‘n pad in Rustenburg. (Foto: ANA) “Werkers is nie op 25 Julie betaal nie en hulle het dus besluit om hul arbeid te onttrek totdat hulle betaal word,” het Mokwena gesê. Volgens Mokwena vergader Gordon Kegakilwe, LUR vir plaaslike regering, tans met lede van die kantoor van die premier om die kwessie op te los. Gladwell Rangata, die sekretaris van die onafhanklike munisipale en geallieerde vakbond (Imatu) in die munisipaliteit, het gesê daar is ook ander sake wat werkers raak, maar dat hulle besluit het om vir eers net op hul salarisse te fokus. Volgens Rangata word ŉ plan van aksie in dié stadium saam met Samwu opgestel. “Ons het ŉ besluit geneem as die meerderheidsvakbond in die munisipaliteit om met die leierskap van die provinsie én van ons munisipaliteit byeen te kom,” het hy gesê. Die provinsiale tesourie het gesê dat nege munisipaliteite se aandeeltoelae aanvanklik vandeesmaand weerhou is. Ses van die munisipaliteite het egter vandeesweek aan voorwaardes voldoen om dit wel te ontvang. Die geld sal dus teen Vrydag aan dié munisipaliteite oorbetaal word. As voorwaarde vir die tesourie se uitbetaling van die geld moes munisipaliteite spesiale raadsvergaderings belê om 12 besluite in ooreenstemming met die tesourie se voorskrifte te neem. Die polisie tel Woensdag klippe op uit ‘n pad in Rustenburg. (Foto: ANA) Die munisipaliteite wat hieraan voldoen het, is Ditsobotla, Kgetlengrivier, Naledi, Mamusa, Madibeng en Tswaing. Bojanala Platinum-distriksmunisipaliteit het 10 van die 12 besluite goedgekeur en verdere besprekings tussen die provinsie en die tesourie duur voort.